**Jegyzőkönyv**

**Nagykovácsi Nagyközség Önkormányzat**

**Pénzügyi és településfejlesztési bizottság nyilvános üléséről**

**Az ülés helye: Vállalkozói inkubátorház**

**Az ülés időpontja: 2015. október 19. (hétfő) 18 óra**

**Meghívottak:** Tegzes Endre elnök, Fodor Attila, Dr. Szabó András, Horváthné Holéczy Katalin, Erdélyi Zoltán, Kiszelné Mohos Katalin polgármester, Szemesy Barbara alpolgármester, dr. Fegyveres-Fiskál Gábor alpolgármester, Papp István jegyző, dr. Németh Zsanett aljegyző, dr. Halmosi-Rokaj Odett osztályvezető, Perlaki Zoltán osztályvezető, 1. napirendi pont tárgyalásán: Tokody Zoltán, Bugyjás Attila Nagykovácsi Sport Egyesület elnöksége

**Megjelentek:** Tegzes Endre elnök, Fodor Attila, Horváthné Holéczy Katalin, Erdélyi Zoltán */késett/*, Kiszelné Mohos Katalin polgármester, Honti Zoltán képviselő, Bánóczi Margit képviselő, Papp István jegyző, dr. Németh Zsanett aljegyző, Grégerné Papp Ildikó osztályvezető, Perlaki Zoltán osztályvezető, Kissné Szalay Erzsébet jegyzőkönyvvezető, 1. napirendi pont tárgyalásán: Tokody Zoltán, Bugyjás Attila Nagykovácsi Sport Egyesület elnöksége,

**Tegzes Endre elnök**: Köszöntöm a megjelenteket. Napirend előtt szeretném átadni a szót Papp István jegyző úrnak.

**Papp István jegyző**: Szeretném bemutatni a jelenlévőknek új kolléganőnket, Grégerné Papp Ildikót, a Hatósági és szervezési osztály vezetőjét. Jó munkát kívánunk neki a hivatalban.

**Tegzes Endre elnök:** Köszönöm. Megállapítom, hogy a Pénzügyi Bizottság 3 fővel jelen van, tehát határozatképes. Meghívtuk a Nagykovácsi Sport Egyesület elnökségének tagjait, ezért kérem, hogy az őket érintő napirendet tárgyaljuk 1. napirendként. A módosított napirendről szavazzunk. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 3 tagja 3 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**80/2015.(X. 19.) HATÁROZATA**

Nagykovácsi Nagyközség Önkormányzat Pénzügyi és településfejlesztési bizottsága úgy dönt, hogy a 2015. október 19-i ülésén az alábbi napirendi pontokat tárgyalja:

1. **Döntés a Nagykovácsi Sport Egyesület támogatásáról E – 121**

Előterjesztő: Kiszelné Mohos Katalin polgármester

Előadó: Papp István jegyző

Tárgyalja: OKB, PB

1. **Rendeletalkotás Nagykovácsi Nagyközség Képviselő-testületének Szervezeti és Működési Szabályzatáról E – 123**

Előterjesztő: Kiszelné Mohos Katalin polgármester

Előadó: Papp István jegyző

Tárgyalja: EÜB, OKB, PB, ÜB

1. **Rendeletalkotás a hivatali helyiségen kívül és hivatali munkaidőn kívül történő házasságkötés szabályairól és díjairól E – 125**

Előterjesztő: Kiszelné Mohos Katalin polgármester

Előadó: dr. Németh Zsanett aljegyző

Tárgyalja: ÜB, PB

1. **Döntés a Magyar Máltai Szeretetszolgálat Egyesület által fenntartott Gondviselés Háza – Páty támogatásáról E – 117**

Előterjesztő neve: Kiszelné Mohos Katalin polgármester

Előadó: Grégerné Papp Ildikó osztályvezető

Tárgyalja: EÜB, PB

1. **Döntés az „Iskolai kültéri sportpálya lefedése” kérdésében E – 125**

Előterjesztő: Kiszelné Mohos Katalin polgármester

Előadó: dr. Halmosi-Rokaj Odett osztályvezető

Tárgyalja: OKB, PB

1. **Döntés az „Általános Iskola külső sportpálya használatával kapcsolatos szabályok, használati díjának elfogadása” című 128/2013 (VI. 20.) határozat módosításáról E – 122**

Előterjesztő: Fodor Attila képviselő

Tárgyalja: OKB, PB

**Határidő:** azonnal

**Felelős:** PB elnöke

**1. napirendi pont**

**Döntés a Nagykovácsi Sport Egyesület támogatásáról**

*Megérkezett Erdélyi Zoltán, a jelenlévő bizottsági tagok száma 4.*

**Tegzes Endre elnök:** Köszöntöm a megjelent vendégeinket. Szeretném elmondani, hogy miért kértem ezt a személyes találkozót. Az előző év elszámolásával kapcsolatban voltak fájdalmaink, és azt szeretnénk kérni, hogy ez a jövőben ne ismétlődjön meg. A polgármesteri hivatal részéről megszületett az előterjesztés, de azért szeretném megkérdezni, hogy az egyesület adna-e valamiféle támpontot az általa szükségesnek tartott támogatás mértékére vonatkozóan

**Tokody Zoltán:** Szeptember 17. előtt elküldtem polgármester asszonynak egy beszámolót, azzal, hogy mi történt. Személyesen is beszéltünk polgármester asszonnyal. Akkor nem beszéltünk összegről. Sikerült felállítani a csapatainkat, beneveztünk a januári, februári terembajnokságokra, ahogy eddig is. Saját pénzünkből finanszíroztuk, azonban amennyiben lehetőség van rá, és ebben az évben időarányosan támogatást tudna nyújtani az önkormányzat, akkor azt jó néven vennénk. Időarányosan úgy gondoltuk, hogy mivel a támogatási szerződésben 1 millió Ft szerepel, ennek egy negyedévre eső része 250 ezer Ft.

**Kiszelné Mohos Katalin polgármester:** Az 1 millió Ft a korábbi együttműködési megállapodásunkban 3 csapat esetére szólt, most az idei évben 2 csapat nevezett bajnokságra. Mi ezt is figyelembe vettük a támogatási összeg kiszámításánál, és így tettünk javaslatot a testület felé. Azonban, ha beszámolnának arról, hogy milyen költségek merülnek fel a hátra lévő három hónapban, akkor megkönnyíthetnék a testület helyzetét a döntésben.

**Bugyjás Attila:** Először azt szeretném kérdezni, hogy mit jelent az időarányosság. Mi augusztusban kezdtük újra a munkát, így ez számomra az összeg felét jelentené. A felnőtt csapat indult újra augusztusban, és akkor voltak költségek, nevezés, játékengedélyek stb. Emellett az üzemeltetési költségek is vannak, amit eddig a beszedett tagdíjakból próbáltunk fedezni. De ebből nem jut mindenre, pl. hálóra, téli teremtornák nevezési díjára, labdákra.

**Tegzes Endre elnök**: Jó lett volna, ha a kérelemben szerepeltek volna ezek a tételek. Régebbi különböző kiadásokra tudtunk csak alapozni. Elolvastam a levelet, és úgy éreztem, hogy talán szándékosan nincs beleírva az összeg. Ezért kértem, hogy találkozzunk személyesen, mert arról maximálisan biztosítani szeretném a sportegyesületet, hogy támogatni szeretnénk őket az eddigi elszámolás körüli problémák ellenére.

**Bugyjás Attila:** Amennyiben szükség van rá, össze tudunk állítani egy tervezett költségvetést, de eddig erre vonatkozó kérés nem érkezett.

**Tegzes Endre elnök**: Annak alapján, hogy jelenleg két csapat működik, és figyelembe vesszük e mellett az időarányosságot, mi a testület elé 150 ezer Ft támogatást szeretnénk beterjeszteni. De szeretnénk kérni, hogy az elszámolásra időben kerüljön sor. A jövő évet is szeretném, ha egy kicsit másképp indítanánk. Le kellene írni, hogy mire lenne szüksége az egyesületnek.

**Bugyjás Attila**: Azt szeretném megkérdezni, hogy ez a 150 ezer Ft erre az évre vonatkozik? Ha januárban költjük el egy teremtornára, akkor az még elszámolható lesz?

**Tegzes Endre elnök**: Csak 2015. évi számlák számolhatóak el.

**Bugyjás Attila**: Így problémás a jövő év eleje.

**Kiszelné Mohos Katalin polgármester:** Ezeket a kiadásokat a tagdíjból kell megelőlegezni. A költségvetés elfogadását követően, miután a testület eldöntötte, hogy milyen összegű támogatást nyújt az egyesület részére, akkor fog majd rendelkezésre állni a jövő évi támogatás összege.

**Tokody Zoltán:** Ez a korábbi években is probléma volt, és én akkor is felvettem az akkori polgármester asszonynak, hogy azt kérném, hogy legyen március végével az elszámoltatás.

**Papp István jegyző**: Nem a testület mérlegelési jogkörébe tartozik az elszámolás időpontja. Ezt az Áht. pontosan szabályozza, e szerint kell dolgoznunk.

**Horváthné Holéczy Katalin:** Én is azt szeretném javasolni, hogy készüljön egy előzetes anyag, hogy mire költik el a támogatás összegét, utólag pedig a tételes elszámolás történjen meg.

**Fodor Attila:** Arra bíztatom a bizottsági tagokat, az egyesület sportértékét figyelembe véve, hogy támogassák a beterjesztést, mert tenni akarnak a sportolni vágyó helyi lakosokért.

**Tegzes Endre elnök**: Köszönöm. Van-e még ezzel kapcsolatban kérdés, hozzászólás? Nincs, akkor az előterjesztésben megfogalmazott határozati javaslatról szavazzunk. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**81/2015.(X. 19.) HATÁROZATA**

**Tárgy: Döntés a Nagykovácsi Sport Egyesület támogatásáról**

Nagykovácsi Nagyközség Önkormányzat Pénzügyi és Településfejlesztési bizottsága javasolja a Képviselő-testületnek, hogy a Nagykovácsi Sport Egyesület működéséhez 2015. évben 150.000.- Ft-tal járuljon hozzá.

**Határidő:** azonnal

**Felelős**:polgármester, jegyző

**2. napirendi pont**

**Rendeletalkotás Nagykovácsi Nagyközség Képviselő-testületének Szervezeti és Működési Szabályzatáról**

**Tegzes Endre elnök:** A napirendi pont előadója Papp István jegyző úr. Átadom a szót, hogy röviden ismertesse az előterjesztést.

**Papp István jegyző:** *Röviden ismertette az előterjesztést.* Kiegészítésként szeretném elmondani, hogy az elmondottakkal már választ is adtam egy felvetett kérdésre, hogy indokolt-e a sok hivatkozás alkalmazása. Mivel az Mötv. bizonyos feladatokat részletesebben szabályoz, ezért a képviselő-testület szervezeti és működési szabályzatában nem szükséges olyan részletességgel azok meghatározása. A továbbiakban az írásban felvetett kérdéseket válaszolnám meg. Nagy tisztelettel megköszönöm Holéczy Katalin külsős bizottsági tagunk észrevételeit. Egy részét már megválaszoltam, azonban több olyan pont van, amit mérlegelhet a testület. Pl. a hiányzásokkal kapcsolatban. Amit nem mondtam el, hogy a tiszteletdíj és az igazolatlan hiányzások összefüggéseit behoztuk az SZMSZ-be. Az, hogy nyilvánosságra kell-e hozni, az a testület döntése lehet. Azzal kapcsolatban, hogy külső tag mit tehet és mit nem a testület ülésén: előterjesztést nem terjeszthet be, nem vehet részt a zárt ülésen. Ilyen szempontból vendégnek minősül. A személyes érintettséggel kapcsolatban: ha valakit egy képviselő személyében érint egy felszólalással, akkor ott helyben 1 percben reagálhat erre. A 25.§ (7 – 8) bekezdését javítjuk, mert elszámoztuk. Köszönjük a jelzést. A jegyzőkönyv közzététele 15 nap, ez benne van az Mötv-ben, mind a bizottsági, mind pedig a testületi jegyzőkönyvre érvényes. A jegyző feladataival kapcsolatban: a jegyző hivatalvezetői feladatokat lát el. Az Mötv. ezt is részletesen leírja. Természetesen munkáltatói jogokat gyakorol az egész hivatalra nézve, pénzügyi felügyeletet pedig nem, a NATÜ felett sem. A jegyző munkáját nem a belső ellenőr ellenőrzi, hanem a polgármester, a Képviselő-testület az éves beszámolón keresztül. A törvényességi felügyeletet pedig a Kormányhivatal látja el. A helyi népszavazási rendelet a honlapunkon olvasható. Azzal kapcsolatban, hogy a bizottság külső tagjainak milyen feladatai vannak: ennek szerepelni kell az SZMSZ-ben. Erről a bizottságnak kell beszélni, leginkább egy informális ülés témája lehet. Az átruházott hatáskörökről: a 20 millió Ft-ot a költségvetési rendelet állapította meg. Azzal kapcsolatban, hogy bizonyos összeghatár felett a PB véleménye legyen szükséges, mivel a PB felelőssége a vagyont ellenőrizni, el kell mondanom, hogy nem lehet. Ezek egyedi, szociális ügyek, hatósági jogkörök, erre van helyi rendelet és megvannak hozzá az összeghatárok is.

**Horváthné Holéczy Katalin**: Véleményem szerint, ha egy szabályzat egy törvényre hivatkozik úgy, hogy nem tudjuk, mi van mögötte, nem sok értelme van. Ha csak úgy tudom használni, hogy állandóan visszakeresgetem a törvényt, akkor ez nem túl jó. Emiatt ez a szabályzat több helyen érthetetlen. Nem tartom helyesnek, hogy nem magyarázzuk meg legalább egy fél mondatban, hogy miről van szó. A hiányzásoknál arra gondoltam, hogy ha bárki bármilyen okból adott évben legalább az ülések felén nem tud részt venni, akkor fel kellene hívni erre a figyelmet, hogy ez a képviselő nem tudja ellátni a feladatát. Nem biztos, hogy az a legcélszerűbb, ha nyilvánosságra hozzuk, de valamilyen figyelmet ez mindenképpen igényel. A 7 nap is elég szűken van betartva, remélem, hogy ebben változik a gyakorlat. Ehhez kapcsolódik, hogy ha nem kapjuk meg időben az anyagot, akkor milyen előzetes véleményt lehet kialakítani, pedig ez sok esetben jó lenne.

**dr. Németh Zsanett aljegyző**: Ebben az esetben nem a bizottság előzetes véleményéről van szó, hanem más szervezetek véleményéről. Adott esetben a jogszabály előírja, hogy milyen szervezeteknek kell megküldeni véleményezésre bizonyos anyagokat.

**Horváthné Holéczy Katalin:** A zárt ülésen való részvétellel kapcsolatban jó lenne, hogy azon napirendi pontok tárgyalásánál, amit a bizottsági tagok véleményeztek, részt vehetnének a zárt ülésen a bizottsági tagok. De ha a törvény másként rendelkezik, akkor ezt nyilvánvalóan el kell fogadni. 42 § (1) c. pontja szerint a jegyző ellátja az önkormányzat által alapított és fenntartott költségvetési szervek pénzügyi-gazdasági ellenőrzését. Ez a pont mit jelent?

**Papp István jegyző:** Ezt a feladatot látja el a belső ellenőr az éves terv alapján, akit a jegyző bíz meg ezzel a feladattal. Azoknak a szervezeteknek az ellenőrzéséről van szó, amelyeknek a hivatal látja el a könyvelését. De erről is évente számot adunk a testületnek.

**Horváthné Holéczy Katalin**: Pontosabban kellene ezt megfogalmazni, mert ez így nem egyértelmű.

**dr. Németh Zsanett aljegyző**: Azért nem szerepel itt pontosabb megfogalmazás, mert a jegyző nemcsak a belső ellenőr útján látja el ezt a feladatát. Van más eszköze is. A gazdasági vezető jelzésére a jegyző elrendelhet egy vizsgálatot. Pl., hogy a kötelezettségvállalási szabályzatban foglaltakat betartják-e az intézmények.

**Horváthné Holéczy Katalin:** A bizottságok feladataival egyetértek, azonban ezeket meg kellene beszélni, mert hiába feladat és felelősség, ha nincs megfelelő mennyiségű információm. Nehéz így valamit ellenőrizni. Ezt valahogy meg kellene oldani, mert ez nekem és másnak is komoly problémát okoz.

**Papp István jegyző**: Tavaly ilyenkor, a bizottságok megalakulása után egyeztettük több körben, hogy melyik bizottság milyen feladatokat, hatásköröket lásson el. Ez a lista akkor alakult ki, ezen jelen módosítással nem változtattunk. Ha ezzel kapcsolatban alkalmazási probléma van, és van ehhez módosító javaslat, akkor azt meg lehet vitatni. Ha nincs, akkor pedig maradjon változatlanul, mert ezek tényleges feladatok, amelyeket el kell látni.

**Horváthné Holéczy Katalin:** Én is ugyanezt mondtam, nem azt, hogy vegyük ki, hanem azt, hogy beszéljük meg.Több kérdésem nincs, azonban nem támogatom ilyen módon lerövidíteni a szabályzatot.

**dr. Németh Zsanett aljegyző:** Ez egy szabályzat, amely egy háttér jogszabályra hivatkozik, ami nyilvánvalóan nem szerepel teljes szövegében benne. Ez egy szabályzat, de egyben egy jogszabály is. A jogszabály szerkesztésről szóló rendelet és a jogalkotásról szóló törvény ugyanúgy vonatkozik rá. Az a probléma, hogy tele van hivatkozással, hiszen nem szabad, sőt tilos megismételni azokat a rendelkezéseket, amelyeket már valamely magasabb szintű, vagy egyáltalán más jogszabály meghatározott. Viszont, ha nem hivatkozunk az Mötv-re, akkor ez egy 6-8 szakaszból álló rendelet lenne, mert ennyire ad lehetőséget az Mötv. ami önálló szabályozásként felmerülhet. Az összes többinél az Mötv-re tudunk hivatkozni.

**Bánóczi Margit:** Én két paragrafust kapcsoltam össze egy témával kapcsolatban. A 4. és a 33. §-t. A 33. § arról szól, hogy a bizottság képviselő és nem képviselő tagjai tiszteletdíj nélkül látják el tevékenységüket. Az utóbbi időben többször volt a testület előtt beszédtéma, hogy esetleg jó lenne egy bizonyos tiszteletdíjhoz kapcsolni a tevékenységet. Talán jobban számon kérhető lenne. Egyrészt egy elismerés is lenne az ellátott feladatért, talán jobban oda is figyelnek, többször megjelennek. Mert hát vannak olyan bizottsági tagok, pontosabban egy, aki az elfoglaltságai miatt nem tud sokszor részt venni az üléseken. A másik pedig egy még kényesebb téma, a képviselői tiszteletdíj mértéke. Hosszú évek óta ennyi a tiszteletdíj. A környező településeknél körbejártam, és megnéztem a tiszteletdíj mértékét. Piliscsaba, Hegyvidék, Szentendre, Budakeszi esetében is magasabb a tiszteletdíj, a mi tiszteletdíjunk lényegesen alacsonyabb. Egyrészt úgy érzem, hogy a mostani összeg megérett a felülvizsgálatra, ugyanakkor megérdemelnénk, hogy a munkánkat azzal méltányolnák, hogy magasabb összeget kapunk. A tiszteletdíjak általában 100-120 ezer Ft minimum körül vannak, és érdekes módon minden településen találtam egy olyan kitételt, hogy az állandó bizottsági tagok, – a külsők is, de ők más % arányban – az alapdíj 45 %-át kapják. Ugyanakkor van az is, hogy a bizottsági elnökök az alapdíj 90 %-ával növelt díjat kapják. Arra kérem polgármester asszonyt és jegyző urat és képviselő társaimat is, hogy támogassák, hogy ezt a két kérdést vizsgáljuk fölül.

**Kiszelné Mohos Katalin polgármester:** Ez a Képviselő-testület hatásköre. Konkrét javaslat kellene az előterjesztéshez, és majd ennek alapján tud a testület szavazni.

**Bánóczi Margit:** Akkor, ha lehetséges, akkor ezt a kérdést az Ügyrendi bizottság ülésén megvitatjuk.

**Fodor Attila:** Úgy gondolom, hogy a külső bizottsági tagok is tisztességesen dolgoznak a bizottságokban, mindenképpen valamilyen szinten ezt díjazni kellene. Az Ügyrendi bizottság majd ezt kifejti, hogy pontosan mit is terjesztene a testület elé.

**Tegzes Endre elnök**: Köszönöm. Van-e még ezzel kapcsolatban kérdés, hozzászólás? Nincs, akkor a rendelet elfogadásáról szavazunk az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 3 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**82/2015.(X. 19.) HATÁROZATA**

**Tárgy: Nagykovácsi Nagyközség Képviselő-testületének Szervezeti és Működési Szabályzatáról szóló rendelet elfogadása**

Nagykovácsi Nagyközség Önkormányzatának Pénzügyi és településfejlesztési bizottsága javasolja a Képviselő-testületnek Nagykovácsi Nagyközség Képviselő-testületének Szervezeti és Működési Szabályzatáról szóló önkormányzati rendelet elfogadását az előterjesztésben foglaltak szerint.

**Határidő:** azonnal

**Felelős**: PB elnöke

**3. napirendi pont**

**Rendeletalkotás a hivatali helyiségen kívül és hivatali munkaidőn kívül történő házasságkötés szabályairól és díjairól**

**Tegzes Endre elnök:** A napirendi pont előadója dr. Németh Zsanett aljegyző asszony. Átadom a szót, hogy röviden ismertesse az előterjesztést.

**dr. Németh Zsanett aljegyző:** *Röviden ismertette az előterjesztést.*

**Horváthné Holéczy Katalin**: Én támogatnám a munkaruhára a költségtérítést.

**dr. Németh Zsanett aljegyző:** Mindenképpen figyelembe kell venni, hogy várhatóan ez a feladat rövid határidőn belül a kormányhivatalhoz kerül, mérlegelni kell, hogy érdemes-e a rendeletben módosítást tenni erre vonatkozóan.

**Erdélyi Zoltán:** Az a kérdésem, hogy van-e összehasonlításunk, hogy más polgármesteri hivatalok milyen díjakért nyújtják a hasonló szolgáltatásokat, valamint, hogy ebből kalkulálhat-e a Pénzügyi bizottság bármilyen plusz bevételt.

**dr. Németh Zsanett aljegyző:** A környező települések közül néhányról tudunk, mindegyik esetben nagyobb összegről van szó. Az anyakönyvvezető munkája minden esetben ugyanaz, annyiban más, hogy az a hivatalban történik. Itt nem merül fel szállítási költség. A jogszabály azt mondja, hogy a házasulandóknak kell gondoskodni az anyakönyvvezető szállításáról. A tapasztalat az, hogy ezt nem oldják meg a házasulandók. Ezt hivatott megoldani ez a 30 ezer Ft-os összeg. Megtérülésről nem beszélhetünk anyakönyvi szolgáltatások esetében.

**dr. Klein Katalin**: Arról szeretnék információt, hogy mennyi az emelés az előző összegekhez képest.

**dr. Németh Zsanett aljegyző:** Korábban külön volt meghatározva az anyakönyvvezető, az önkormányzat és a szállítás díja. Ezt összevontuk, hogy nincs külön díja az anyakönyvvezetőnek a különböző esetekben, hanem egységes. Kb. 10 ezer Ft-os drágulásról beszélhetünk átlagosan.

**dr. Klein Katalin:** Az lenne a felvetésem, hogy tehetnénk-e kivételt a nagykovácsi lakosokkal az árak tekintetében.

**Fodor Attila:** Először abban kellene dönteni a bizottságnak, hogy akar-e ilyen kedvezményt adni. Én javasolnám, hogy ha az egyik fél nagykovácsi lakos, akkor kap 10 % kedvezményt, ha mindkét fél nagykovácsi lakos, akkor 20 % kedvezményt.

**Tegzes Endre elnök**: Köszönöm. Én 15 és 30 % kedvezményt javasolok. Van-e ellenvetés, vagy további hozzászólás. Nincs, tehát a bizottság elfogadta ezt a javaslatot. Akkor a rendeletet ezzel a kiegészítéssel teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen szavazattal az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**83/2015.(X. 19.) HATÁROZATA**

**Tárgy: A hivatali helyiségen kívül és hivatali munkaidőn kívül történő házasságkötés szabályairól és díjairól szóló rendelet elfogadása**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek a hivatali helyiségen kívül és hivatali munkaidőn kívül történő házasságkötés szabályairól és díjairól szóló rendelet elfogadását azzal, hogy a rendelet-tervezet 5. § (1) bekezdésének d) pontját az alábbiak szerint javasolja módosítani:

*d) Munkaidőn kívül, hivatali helyiségen kívül egyéb helyszínen történő házasságkötésnél bruttó 100.000 Ft díjat kell fizetni. Ezen díjból a házasuló párok, amelynek egyik tagja nagykovácsi lakcímmel rendelkezik 15 % kedvezményre, ha a pár mindkét tagja nagykovácsi lakcímmel rendelkezik 30 % kedvezményre jogosult.*

az előterjesztésben foglaltak szerint.

**Határidő:** azonnal

**Felelős:** polgármester, jegyző

**4. napirendi pont**

**Döntés a Magyar Máltai Szeretetszolgálat Egyesület által fenntartott Gondviselés Háza – Páty támogatásáról**

**Tegzes Endre elnök:** A napirendi pont előadója Grégerné Papp Ildikó osztályvezető asszony. Átadom a szót, hogy röviden ismertesse az előterjesztést.

**Grégerné Papp Ildikó osztályvezető:** *Röviden ismertette az előterjesztést.*

**Tegzes Endre elnök:** Javasolnám, hogy mivel 9 főre 900 ezer Ft támogatást kaptak tavaly, akkor arányosan 8 főre 800 ezer Ft támogatást javasoljon a bizottság.

**dr. Klein Katalin:** Én úgy érzem, hogy eléggé szokásjogon alapul ez a kérdés, eddig adtunk, akkor most is adjunk. Több információ kellene erről a szolgálatról. Egyetértek a támogatással, csak a kérelmet egy kicsit elnagyoltnak érzem.

**Horváthné Holéczy Katalin:** A kérelemből véleményem szerint sem derül ki egyértelműen, hogy milyen költségek vannak, és mire adunk támogatást. Az sem derül ki, hogy van-e a településünkön hasonló szolgáltatás, kit támogat a Máltai Szeretetszolgálat, és kit az önkormányzat. Ezzel együtt is egyetértek a támogatásukkal.

**Tegzes Endre elnök**: Köszönöm. Van-e még ezzel kapcsolatban kérdés, hozzászólás? Nincs, akkor az előterjesztésben foglalt határozati javaslatot kiegészítjük a 800 ezer Ft összeggel. Szavazzunk a kiegészített határozatról. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen szavazattal az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**84/2015.(X. 19.) HATÁROZATA**

**Tárgy: Döntés a Magyar Máltai Szeretetszolgálat Egyesület által fenntartott Gondviselés Háza – Páty támogatásáról**

Nagykovácsi Nagyközség Önkormányzatának Pénzügyi és településfejlesztési bizottsága javasolja a Képviselő-testületnek, hogy a Magyar Máltai Szeretetszolgálat Egyesület által fenntartott Gondviselés Háza – Páty támogató szolgáltatásának Nagykovácsiban történő működéséhez 2015. évben 800.000 - Ft-tal járuljon hozzá.

**Határidő:** azonnal

**Felelős**:polgármester, jegyző

**5. napirendi pont**

**Döntés az „Iskolai kültéri sportpálya lefedése” kérdésében**

**Tegzes Endre elnök:** A napirendi pont előadója dr. Halmosi-Rokaj Odett osztályvezető asszony, azonban ő jelenleg beteg. Ezért átadom a szót Fodor Attila elnök úrnak, hogy ismertesse az Oktatási bizottsági ülésen elhangzottakat, mivel ez a bizottság már megtárgyalta ezt a témát.

**Fodor Attila:** *Röviden ismertette az előterjesztést.*

**Tegzes Endre elnök**: Köszönöm. Van-e még ezzel kapcsolatban kérdés, hozzászólás? Nincs, akkor az előterjesztésben foglalt határozati javaslatról szavazunk. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**85/2015.(X. 19.) HATÁROZATA**

**Tárgy: Döntés az „Iskolai kültéri sportpálya lefedése” kérdésében**

Nagykovácsi Nagyközség Önkormányzatának Pénzügyi és településfejlesztési bizottsága javasolja a Képviselő-testületnek, hogy Nagykovácsi Általános Iskola külső sportpálya lefedésének ellenértékét Nagykovácsi Nagyközség Önkormányzatának 2016. évi költségvetésében biztosítsa.

**Határidő:** a 2016. évi költségvetés tervezésekor

**Felelős:** Polgármester, Jegyző

**6. napirendi pont**

**Döntés az „Általános Iskola külső sportpálya használatával kapcsolatos szabályok, használati díjának elfogadása” című 128/2013 (VI. 20.) határozat módosításáról**

**Tegzes Endre elnök:** A napirend előterjesztője Fodor Attila. Átadom a szót, hogy ismertesse az előterjesztést.

**Fodor Attila:** *Röviden ismertette az előterjesztést.*

**Erdélyi Zoltán:** Szeretnék röviden felvilágosítást kapni, hogy mit jelent a kedvezmény 1 és kedvezmény 2. Illetve kérdezem, hogy a belső terem használatánál ezek a kedvezmények hogyan alakulnak.

**Fodor Attila:** A belső tornaterem esetében a kedvezményes óradíjakra ugyanazok a kedvezmények vonatkoznak, ami most a külső sportpályára a határozati javaslatban is szerepel. Részben azért is szeretnénk, ha a külső pálya is ezeket a kedvezményeket megkapná, mert jó lenne, ha egy kicsit jobban használatban lenne a kinti pálya is.

**Tegzes Endre elnök**: Köszönöm. Van-e még ezzel kapcsolatban kérdés, hozzászólás? Nincs, akkor az előterjesztésben foglalt határozati javaslatról szavazunk. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**86/2015.(X. 19.) HATÁROZATA**

**Tárgy: Döntés az „Általános Iskola külső sportpálya használatával kapcsolatos szabályok, használati díjának elfogadása” című 128/2013 (VI. 20.) határozat módosításáról**

Nagykovácsi Nagyközség Önkormányzatának Pénzügyi és településfejlesztési bizottsága javasolja a Képviselő-testületnek, hogy a 128/2013 (VI. 20.) határozatot az alábbiakkal egészítse ki

„Kedvezményes:

Külső sportpálya kedv. I.        800 Ft/óra

Külső sportpálya kedv. II.      1.400 Ft/óra”

**Határidő:** azonnal

**Felelős**:polgármester, jegyző

**Tegzes Endre elnök:** Ezzel a mai ülés napirendjeinek a végére értünk. Én még az Egyebek között szeretném elmondani, hogy az előző ülésen arról volt szó, hogy szociálisan támogassuk a rászorulókat. Ezzel kapcsolatban azt hallottam, hogy vannak olyan önkormányzatok, akik tüzelő formájában támogatják a rászoruló családokat. Van-e ennek akadálya, hogy mi is ezt a gyakorlatot kövessük.

**Papp István jegyző**: A tavalyi és az azt megelőző évben is megtettük ezt. Idén is szándékunkban áll. A szociális rendeletben is szerepel, mint tűzifa segély.

**Horváthné Holéczy Katalin:** Szeretném kérni, hogy a bizottsági tagok is megkaphassák a lejárt határidejű határozatokról szóló tájékoztatót. Emellett szeretném megint felvetni, hogy beszéljük meg, hogy az információk milyen formában juthatnának el hozzánk.

**Kiszelné Mohos Katalin polgármester:** A Képviselő-testület szokott informális ülést tartani, nem biztos, hogy erre mindig meghívást kapnak a külső bizottsági tagok is. Viszont a novemberi testületi ülésen téma lesz a NATÜ átszervezése, illetve a továbbiak, azelőtt mindenképpen szeretnénk, ha a Pénzügyi bizottság külsős tagjai is bevonásra kerülnének. Általánosságban pedig akkor lehetne ezt a problémát megoldani, ha érkeznének a külsős tagoktól javaslatok, ha adott témával kapcsolatban szeretnének ülést tartani, vagy informális megbeszélést szervezni.

**Horváthné Holéczy Katalin:** Hasznos lenne, ha ez rendszeres lenne. Jó lenne, ha szabadon lehetne megbeszélni bizonyos témákat. De rendben, akkor majd teszünk javaslatot.

**Kiszelné Mohos Katalin polgármester:** Még szeretném elmondani, hogy ma megkeresett a Takarékszövetkezet vezetője, hogy szeretne a testület, vagy a bizottság elé vinni egy javaslatot, mint banki szolgáltató. Kérdés, hogy ez a bizottság elé kerüljön csak, vagy a testület elé?

**Tegzes Endre elnök**: Elegendő, ha a bizottság előtt bemutatkozik először. Köszönöm. Amennyiben nincs több hozzászólás, a Pénzügyi bizottság ülését 21 óra 55 perckor lezárom. Köszönöm szépen mindenkinek az aktív részvételt.

K.m.f.

Tegzes Endre Fodor Attila

elnök tag